На основу члана 2. став 1. Закона о отклањању последица поплава у Републици Србији („Службени гласник РС”, број 75/14) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11 и 68/12 – УС, 72/12, 7/14 ‒ УС и 44/14),

Влада доноси

**У Р Е Д Б У**

**О УТВРЂИВАЊУ ДРЖАВНОГ ПРОГРАМА ОБНОВЕ ОШТЕЋЕНИХ ПОРОДИЧНИХ СТАМБЕНИХ ОБЈЕКАТА**

Члан 1.

Овом уредбом утврђује се Државни програм обнове оштећених породичних стамбених објеката.

Члан 2.

Државни програм обнове оштећених породичних стамбених објеката одштампан је уз ову уредбу и чини њен саставни део.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду, јула 2014. године

В Л А Д А

ПРЕДСЕДНИК

Александар Вучић

**ДРЖАВНИ ПРОГРАМ ОБНОВЕ ОШТЕЋЕНИХ ПОРОДИЧНИХ СТАМБЕНИХ ОБЈЕКAТA**

1. **Област у којој се спроводе мере**

Програм се односи на оштећене породичне стамбене објекте који су категорисани у објекте од прве до пете категорије у складу са Упутством о јединственој методологији за процену штете од елементарних непогода („Службени лист СФРЈ”, број 27/87).

1. **Територија на којој се спроводе мере**

Територија на којој се спроводе мере је територија јединица локалних самоуправа утврђених у складу са чланом 1. Закона о отклањању последица поплава у Републици Србији (у даљем тексту: Закон).

1. **Анализа затеченог стања и сагледавање могућих даљних штетних последица поплава односно дејства клизишта**

На основу извештаја надлежних органа јединица локалне самоуправе и провера података на терену организованих од стране Канцеларије за помоћ и обнову поплављених подручја (у даљем тексту: Канцеларија), прелиминарно је утврђено да је оштећено 10.000 објеката који су разврстани у пет категорија у складу са Упутством о јединственој методологији за процену штете од елементарних непогода.

У једном броју општина постоји опасност поновног угрожавања живота и материјалних добара као последица дејства поплава и клизишта. Како се ради о објектима који не испуњавају услове из овог програма, они ће бити предмет будућег ангажовања надлежних органа.

1. **Мере које треба предузети**

Мера која се утврђује овим програмом јесте давање бесповратних новчаних средстава у циљу обнове оштећених породичних стамбених објеката, и то:

1. за прву категорију оштећења – 120.000 динара;
2. за другу категорију оштећења – 200.000 динара;
3. за трећу категорију оштећења – 250.000 динара;
4. за четврту категорију оштећења – 350.000 динара;
5. за пету категорију оштећења – 600.000 динара.
6. **Начин и обим спровођења мера и критеријуми за спровођење**

Првостепено решење о државној помоћи доноси орган јединице локалне самоуправе у складу са Законом. Првостепени орган је дужан да утврди све одлучне чињенице и околности које су од значаја за доношење решења.

Након доношења решења о државној помоћи у складу са критеријумима утврђеним овим програмом, првостепени орган решење уручује странци, објављује га на својој огласној табли и доставља Канцеларији у електронској форми.

Ради ефикасности поступка и заштите права грађана, службено лице првостепеног ограна, имајући у виду кратак рок за изјављивање жалбе, са посебном пажњом упознаје странку са упутством о правном средству, које је обавезни део решења.

Првостепени орган по пријему жалбе и испитивању у складу са чланом 224. Закона о општем управном поступку („Службени лист СРЈ”, бр. 33/97 и 31/01 и „Службени гласник РС”, број 30/10), дужан је да посебно обрати пажњу има ли места примени члана 225. став 1. тог закона.

Канцеларија, по пријему решења, врши укрштање података добијених верификацијом на терену са подацима из решења о државној помоћи и предузима друге потребне радње. У случају сумње да су у првостепеном решењу одлучне чињенице непотпуно или погрешно утврђене, да је погрешно примењено материјално право или постоје други разлози који наводе на сумњу да решење није правилно и на закону засновано, Канцеларија о томе, без одлагања, обавештава Комисију за утврђивање штете од елементарних непогода, односно надлежно јавно тужилаштво, ради предузимања мера из њихове надлежности.

По коначности решења о додели државне помоћи, јединица локалне самоуправе доставља Канцеларији списак прималаца помоћи. Након достављања списка прималаца помоћи, Канцеларија ће извршити плаћања у складу са чланом 8. Закона. Спискови се могу достављати и сукцесивно.

Приликом одлучивања о додели државне помоћи лицима, надлежни органи ће узети у обзир следеће:

1. да је штета пријављена у складу са Законом;
2. да је штета последица поплава и клизишта које су се десиле током маја 2014. године. У случају сумње, орган је дужан да одговарајућим доказима утврди ове чињенице (провера мапе поплава, записници о геоморфолошким променама, искази сведока и други докази);
3. да је пријављена штета на објекту у којем је подносилац пријаве стално живео. Ова чињеница се доказује уверењем о пребивалишту. У случају сумње, односно потребе, орган ће ову чињеницу утврдити одговарајућим доказима (искази сведока, уверење о потрошњи електричне енергије и др.). Како се често у једном дворишту налази више објеката, од којих су неки некада коришћени или се повремено користе за становање или за друге активности, потребно је утврдити који је објекат који се стално и свакодневно користи за становање, јер су само такви објекти предмет овог програма државне помоћи;
4. да ли је и у којој вредности оштећени примио помоћ за обнову објекта од директног или индиректног корисника буџета Републике Србије, субјекта чији је оснивач или већински власник држава, аутономна покрајина, односно јединица локалне самоуправе, односно донације која је реализована посредством горе наведених субјеката. Уколико је примљена помоћ мање вредности од висине помоћи која би се одредила решењем на основу категоризације и применом критеријума из овог програма, орган ће решењем утврдити државну помоћ у висини разлике између та два износа;
5. да ли постоји уговор о осигурању који обухвата насталу штету од поплаве и клизишта као осигурани случај и да ли је по основу уговора о осигурању наплаћена сума осигурања односно одштета због наступања осигураног случаја. Уколико је висина наплаћене суме мања од висине помоћи која би се одредила решењем на основу категоризације и применом критеријума из овог програма, орган ће решењем утврдити државну помоћ у висини разлике између та два износа. Ако постоји уговор о осигурању, а још није одлучено о одштетном захтеву, орган ће закључком прекинути поступак до коначне одлуке осигуравача о одштетном захтеву;
6. првостепени орган ће приликом одређивања редоследа обраде пријава штете водити рачуна о социјалном статусу, броју чланова породичног домаћинства, здравственом стању, броју малолетних лица у домаћинству и другим чињеницама, како би помоћ најпре стигла најугроженијим породицама.
7. **Редослед спровођења мера**

Канцеларија ће по пријему коначних решења о државној помоћи вршити исплату примаоцу помоћи на његов текући рачун, који ће бити достављен Канцеларији по коначности решења у складу са тачком 5. став 6. овог програма.

1. **Носиоци спровођења овог програма**

Носиоци спровођења овог програма су јединице локалне самоуправе утврђене у складу са чланом 1. Закона, Канцеларија и Комисија за утврђивање штете од елементарних непогода.

1. **Процена потребних финансијских средстава и извор финансирања**

Потребна финансијска средства за спровођење овог програма обезбеђују се у складу са Законом.